8. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 348674/ΙΙΙ-175 της 5/18 Φεβρ.  1963 (ΦΕΚ Β΄ 64) Περί επεκτάσεως της δια τραπεζικών επιταγών πληρωμής οφειλών και εις τα Ταμεία Ελευσίνος, Κρωπίας και Λαυρίου. Έχοντες υπ’ όψιν: 1)Τας διατάξεις του Α.Ν. 1819/51 «περί τρόπου διεξαγωγής των πάσης φύσεως συναλλαγών του Δημοσίου». 2)Την υπ’ αριθ. 78069/5.3.1952 απόφασιν ημών «περί εφαρμογής των διατάξεων του Α.Ν. 1819/51, κοινοποιηθείσαν δια της υπ’ αριθ. 78070/5.3.1962 εγκρ. 6/52 διαταγής ημών. 3)Την υπ’ αριθ. 208578/2.8.1960 ομοίαν. 4)Την υπ’ αριθ. 6946/30.11.1962 αναφοράν του Διευθυντού του Ταμείου Ελευσίνος ως και το υπ’ αριθ. 631360/22.12.1962 έγγραφον της Τραπέζης Ελλάδος περί επεκτάσεως του καθιερωθέντος συστήματος πληρωμής δια τραπεζικών επιταγών των προς το Δημόσιον οφειλών και εις τα Δημόσια Ταμεία Ελευσίνος, Κρωπίας και Λαυρίου. 5)Το γεγονός ότι από πολλών ετών εγένοντο δεκταί εις τα Ταμεία ταύτα επιταγαί οφειλετών προς πληρωμήν καίτοι δεν υπήγοντο εις τα καθορισθέντα υπό του Α.Ν. 44/1936 διοικητικά όρια της τέως Διοικήσεως Πρωτευούσης εκ παρανοήσεως προφανώς των διατάξεων του Νόμου τούτου, ενδείκνυται η νομιμοποίησις και η συνέχισις εφαρμογής του ως άνω μέτρου εξοφλήσεως των προς το Δημόσιον οφειλών κατά τας διατάξεις του Α.Ν. 1819/51, προς αποφυγήν ευλόγων διαμαρτυριών των ενδιαφερομένων εκ της τυχόν διακοπής από τούδε του εφαρμοζομένου ήδη μέτρου. 6)Την διάταξιν του άρθρ. 8 του Α.Ν. 1819/51, αποφασίζομεν: Εγκρίνομεν την επέκτασιν της δια τραπεζικών επιταγών πληρωμής οφειλών και εις τα Δημόσια Ταμεία Ελευσίνος, Κρωπίας και Λαυρίου εφαρμοζομένων προς τούτο των ισχυουσών σχετικών του Α.Ν. 1819/51 και των εις εκτέλεσιν τούτων εκδοθεισών αποφάσεων ημών. Η παρούσα δημοσιευθήτω εις την Εφημερίδα της Κυβερνήσεως. 